作者:皮日休
標題:魯望讀《襄陽耆舊傳》，見贈五百言，過褒庸材，靡有稱是。然襄陽曩事歷歷在目，夫《耆舊傳》所未載者，漢陽王則宗社元勛，孟浩然則文章大匠，予次而贊之，因而寄答，亦詩人無言不酬之義也，次韻
內容:漢水碧於天，南荊廓然秀。廬羅遵古俗，鄢郢迷昔囿。幽奇無得狀，巉絕不能究。興替忽矣新，山川悄然舊。斑斑生造士，一一應玄宿。巴庸乃嶮岨，屈景實豪右。是非既自分，涇渭不相就。粵自靈均來，清才若天漱。偉哉泂上隱，卓爾隆中耨。始將麋鹿狎，遂與麒麟鬥。萬乘不可謁，千鐘固非茂。爰從景升死，境上多兵候。檀溪試戈船，峴嶺屯貝胄。寂寞數百年，質唯包礫琇。上玄賞唐德，生賢命之授。是為漢陽王，帝曰俞爾奏。巨德聳神鬼，宏才轢前後。勢端唯金莖，質古乃玉豆。行葉蔭大椿，詞源吐洪溜。六成清廟音，一柱明堂構。在昔房陵遷，圓穹正中漏。繄王揭然出，上下拓宇宙。俯視三事者，騃騃若童幼。低摧護中興，若鳳視其鷇。遇險必伸足，逢誅將引脰。既正北極尊，遂治眾星謬。重聞章陵幸，再見岐陽狩。日似新刮膜，天如重熨縐。易政疾似欬，求賢甚於購。化之未期年，民安而國富。翼衛兩舜趨，鉤陳十堯驟。忽然遺相印，如羿卸其彀。奸幸卻乘釁，播遷遂終壽。遺廟屹峰崿，功名紛組繡。開元文物盛，孟子生荊岫。斯文縱奇巧，秦璽新雕鏤。甘窮臥牛衣，受辱對狗竇。思變如易爻，才通似玄首。秘於龍宮室，怪於天篆籀。知者競欲戴，嫉者或將詬。任達且百觚，遂為當時陋。既作才鬼終，恐為仙籍售。予生二賢末，得作升木狖。兼濟與獨善，俱敢懷其臭。江漢稱炳靈，克明嗣清晝。繼彼欲為三，如醨如醇酎。既見陸夫子，駑心卻伏廄。結彼世外交，遇之於邂逅。兩鶴思競閑，雙松格爭瘦。唯恐別仙才，漣漣涕襟袖。